কালীপূজা

কালীপূজা বা শ্যামাপূজা ভারতীয় উপমহাদেশ থেকে উদ্ভূত একটি উৎসব, যা হিন্দু দেবী কালীকে উৎসর্গ করা হয়। এটি হিন্দু পঞ্জিকার অশ্বযুজা মাসের বা কার্তিক মাসের দীপান্বিতা অমাবস্যা পালিত হয়। উৎসবটি বিশেষ করে পশ্চিমবঙ্গ, মিথিলা, বিহার, ওড়িশা, আসাম এবং ত্রিপুরার মতো অন্যান্য স্থানের পাশাপাশি বাংলাদেশে ব্যাপক জনপ্রিয় ।
এ দিন দীপাবলি উৎসব পালিত হয়। এটি দীপাবলি, দীপান্বিতা, দীপালিকা, সুখরাত্রি, সুখসুপ্তিকা এবং যক্ষরাত্রি নামেও অভিহিত হয়। সর্বভারতীয় ক্ষেত্রে এই দিন লক্ষ্মীপূজা অনুষ্ঠিত হলেও বাঙালি, অসমীয়া ও ওড়িয়ারা এই দিন কালীপূজা করে থাকেন। এছাড়া মাঘ মাসের কৃষ্ণা চতুর্দশী তিথিতে রটন্তী এবং জ্যৈষ্ঠ মাসের অমাবস্যা তিথিতে ফলহারিণী কালীপূজা-ও যথেষ্ট জনপ্রিয়। জ্যৈষ্ঠের অমাবস্যা তিথিতে শ্রীরামকৃষ্ণ পরমহংসদেব মা সারদাদেবীকে দেবী ষোড়শী রূপে পূজা করেছিলেন। দিনটি ছিল ১২৮০ বঙ্গাব্দের ১৩ই জ্যৈষ্ঠে ফলহারিণী কালীপুজো।এ প্রসঙ্গে উল্লেখ্য , আজও রামকৃষ্ণ মঠ ও মিশনে এই পুজো ‘ষোড়শী’ পুজো নামে পরিচিত। স্বামী সারদানন্দ রচিত 'শ্রীশ্রীরামকৃষ্ণলীলাপ্রসঙ্গ' এবং ব্রহ্মচারী অক্ষয়চৈতন্য রচিত 'শ্রীশ্রী সারদাদেবী' গ্রন্থে ষোড়শী পুজোর বিবরণ পাওয়া যায়। এখনও বেলুড়মঠে ঠাকুরের গর্ভগৃহে ঠাকুরের বাম পাশে মায়ের প্রতিকৃতি রেখে পুজো করা হয়। অমাবস্যা পড়ার সঙ্গে সঙ্গে শুরু হয় যে নিশি পুজো, তা চলে ভোর পর্যন্ত। এই গভীর আধ্যাত্মিক তাৎপর্যমণ্ডিত ঘটনাটির স্মরণে বহু জায়গাতেই মহাসাড়ম্বরে এই ফলহারিণী কালীপূজা পূজা উদযাপিত হয়। ১৮৮১ খ্ৰী. দক্ষিণেশ্বরে শ্রীরামকৃষ্ণ পরমহংসদেবের সান্নিধ্য লাভে ধন্য হয়েছিলেন যোগ ভক্তি মার্গের সিদ্ধ সাধক ভাদুড়ী মহাশয় অর্থাৎ মহর্ষি নগেন্দ্রনাথ। তাই মহর্ষি নগেন্দ্রনাথের শেষ জীবনের সাধন ভূমি - কলকাতা-র রাজা রামমোহন রায় রোডের শ্রীশ্রী নগেন্দ্র মঠ এবং নগেন্দ্র মিশনেও গভীর শ্রদ্ধার সঙ্গে নিয়ম নিষ্ঠা মেনে এই ফলহারিণী কালীপূজা অনুষ্ঠিত হয়। যদিও এর সঙ্গে সংযুক্ত হয়ে আছে এই পূজার যৌগিক তাৎপর্যও।
চামুণ্ডাচর্চিকা কালীর পূজা বাংলা ও বহির্বঙ্গে প্রাচীন উৎসব হলেও বর্তমান আকারে কালীপূজা আধুনিক কালের। ষোড়শ শতাব্দীতে নবদ্বীপের প্রসিদ্ধ স্মার্ত পণ্ডিত তথা নব্যস্মৃতির স্রষ্টা রঘুনন্দন দীপান্বিতা অমাবস্যায় লক্ষ্মীপূজার বিধান দিলেও, কালীপূজার উল্লেখ করেননি। ১৭৬৮ সালে রচিত কাশীনাথের "কালী সপর্যাসবিধি" গ্রন্থে দীপান্বিতা অমাবস্যায় কালীপূজার বিধান পাওয়া যায়। ডঃ শশীভূষণ দাশগুপ্তের মতে, তবে খ্রিষ্টীয় সপ্তদশ শতাব্দীতে বাংলায় কালীপূজার প্রচলনের কিছু কিছু প্রমাণ পাওয়া গিয়েছে।
সপ্তদশ শতকের নবদ্বীপের প্রথিতযশা তান্ত্রিক কৃষ্ণানন্দ আগমবাগীশকে বাংলায় কালীমূর্তি ও কালীপূজার প্রবর্তক মনে করা হয়। তাঁর পূর্বে কালী উপাসকগণ তাম্রটাটে ইষ্টদেবীর যন্ত্র এঁকে বা খোদাই করে পূজা করতেন। পাঁচকড়ি বন্দ্যোপাধ্যায় লিখেছেন, অষ্টাদশ শতাব্দীতে নদিয়ার রাজা কৃষ্ণচন্দ্র রায় কালীপূজাকে জনপ্রিয় করে তোলেন। বলা হয় :
এই সময় রামপ্রসাদ সেনও আগমবাগীশের পদ্ধতি অনুসারে কালীপূজা করতেন। ঊনবিংশ শতাব্দীতে কৃষ্ণচন্দ্রের পৌত্র ঈশানচন্দ্র ও বাংলার ধনী জমিদারদের পৃষ্ঠপোষকতায় কালীপূজা ব্যাপক জনপ্রিয়তা অর্জন করে। বর্তমানে কালীপূজা বাংলায় দুর্গাপূজার মতোই এক বিরাট উৎসব।
নদীয়ার শান্তিপুরে কালীপুজো বয়ে এনেছিল শাক্ত - বৈষ্ণবের সম্প্রীতির বার্তা : 
শান্তিপুরের প্রাচীন কালীপুজোরগুলোর মধ্যে অন্যতম চাঁদুনীবাড়ির কালীপুজো। এই পুজোর সূচনা করেন গোপীনাথ সার্বভৌম। এই নিয়ে প্রচলিত রয়েছে ভক্তি ও বিশ্বাসের একটি মেলবন্ধনের কাহিনি :
শান্তিপুরের, চৈতল মাহেশের বংশধর জজ পণ্ডিত বাড়িতে আবার পূজো হয় সম্পূর্ণ তন্ত্র মতে। শান্তিপুরের এই প্রাচীন পুজো পীতাম্বর চট্টোপাধ্যায় শুরু করেন। ইনি ইংরেজ সরকারের কাছে জজ-পণ্ডিত উপাধি পান। গয়ায় জমিদারির সময় প্রজাদের নানা সমস্যার বিচারের ভার ছিল এই শাস্ত্রজ্ঞ পণ্ডিত পীতাম্বর তর্কবাগীশের ওপরে। সংস্কৃত সাহিত্যে পাণ্ডিত্যের কারণে থেকে জজ পণ্ডিত উপাধি দেওয়া হয়।এই দেবীর নাম পক্কানেশ্বরী কালী।এই জজ পণ্ডিত পরিবারের দৌহিত্র বংশের পুত্রবধূ শিবানী ভট্টাচার্য বন্দ্যোপাধ্যায় জানান, এই পরিবারের কন্যা নির্মলা দেবীর সঙ্গে বিবাহ সূত্রে আবদ্ধ হন কথাশিল্পী বিভূতিভূষণ বন্দ্যোপাধ্যায়ের অন্তরঙ্গ বন্ধু, শোক কাব্য 'অশ্রু'-র কবি ভোলানাথ বন্দ্যোপাধ্যায়। এই ভোলানাথ বন্দ্যোপাধ্যায়ের সূত্রেই এই বাড়ির পুজোতে এসেছিলেন স্বয়ং বিভূতিভূষণ বন্দ্যোপাধ্যায়।
শান্তিপুরের অন্যান্য পুজোগুলির মধ্যে মহিষখাগী উল্লেখযোগ্য। প্রাচীন এই পুজোতে আগে মহিষ বলি হত।
মহিষাসুর মর্দিনীর প্রাণপুরুষ স্বর্গীয় বীরেন্দ্র কৃষ্ণ ভদ্রের আদি নিবাস বাংলাদেশের সাতক্ষীরা জেলার উথালী গ্রামে কালী পূজার কিছু প্রাচীন নিদর্শন পাওয়া যায়। এখানে শত শত বছর ধরে কালী পুজা ঘট স্থাপনের মাধ্যমে করা হয়। এ কালী পূজা যখন শুরু হয় তখন সম্ভবত মূর্তি পূজা সেভাবে বাংলায় প্রচলন ছিলো না বলে ধারণা গবেষকদের। কবে থেকে এ পুজা শুরু হয় তার সঠিক ধারণা নেই। তবে সপ্তম শতকে ভদ্রবংসীয় মহাসামন্তদের হাত ধরে এ কালী পুজো শুরু হয় বলে ধারণা।
অন্যদিকে, শোনা যায় - লঘিমা সিদ্ধসাধক ভাদুড়ী মহাশয়- মহর্ষি নগেন্দ্রনাথ-এর বাড়ি হাওড়া জেলা-র ধারসার পায়রাটুঙ্গীতেও যে মা কালীর উপাসনা হতো তার সূচনা কম করে ৩০০ বছরেরও আগে। এই বংশের সন্তান - বাংলা শ্যামা সংগীত ধারার দুই মহান শিল্পী ধনঞ্জয় ভট্টাচার্য ও পান্নালাল ভট্টাচার্য এবং তাঁদের অগ্রজ - সুরকার প্রফুল্ল ভট্টাচার্য-ও প্রতিদিন মা কালীর উপাসনা করতেন। পান্নালাল ভট্টাচার্য হাওড়া জেলা-র বালির বাড়িতে নিজের হাতে মাতৃ প্রতিমা প্রতিষ্ঠা করে নিত্য মাতৃসাধনা করতেন।
দুর্গাপূজার মতো কালীপূজাতেও গৃহে বা মণ্ডপে মৃন্ময়ী প্রতিমা নির্মাণ করে পূজা করা হয়। মন্দিরে বা গৃহে প্রতিষ্ঠিত প্রস্তরময়ী বা ধাতুপ্রতিমাতেও কালীপূজা করা হয়। মধ্যরাত্রে তান্ত্রিক পদ্ধতিতে মন্ত্রোচ্চারণের মাধ্যমে পূজা অনুষ্ঠিত হয়। দেবীকে ছিন্নমস্তক সহ বলির পশুর রক্ত, মিষ্টান্ন, অন্ন বা লুচি, মাছ ও মাংস উৎসর্গ করা হয়। গৃহস্থবাড়িতে সাধারণত অতান্ত্রিক ব্রাহ্মণ্যমতে আদ্যাশক্তি কালীর রূপে কালীর পূজা হয়। দেবীর পূজায় ছাগ মেষ বা মহিষ বলির প্রথা রয়েছে। সুদূর অতীতে নরবলি দিয়েও কালীপূজা হত। মূলত ডাকাতরাই এভাবে মায়ের পুজো করত : 
লোকবিশ্বাস অনুযায়ী, কালী শ্মশানের অধিষ্ঠাত্রী দেবী। এই কারণে কলকাতা সহ বাংলার বিভিন্ন অঞ্চলে শ্মশানে মহাধুমধামসহ শ্মশানকালী পূজা অনুষ্ঠিত হয়।
কোনো কোনো মণ্ডপে কালী ও শিবের মূর্তির সঙ্গে সঙ্গে বাংলার দুই বিখ্যাত কালীসাধক রামকৃষ্ণ পরমহংস ও বামাখ্যাপার মূর্তিও পূজিত হয়। কোথাও কোথাও কালীর সঙ্গে সঙ্গে দশমহাবিদ্যাও পূজিত হন। দর্শনার্থীরা সারারাত ধরে মণ্ডপে মণ্ডপে ঘুরে কালীপ্রতিমা দর্শন করেন। কালীপূজার রাতে গৃহে আলোকসজ্জা সাজানো হয় এবং আতসবাজি পোড়ানো হয়।
কলকাতার কালীঘাট মন্দিরে এই দিন দেবী কালীকে লক্ষ্মীরূপে পূজা করা হয়। হাজার হাজার ভক্ত এই দিন কালীঘাট মন্দিরে ভিড় করেন এবং দেবীর উদ্দেশ্যে বলি উৎসর্গ করেন। কলকাতার অপর বিখ্যাত কালীমন্দির দক্ষিণেশ্বর কালীবাড়িতেও কালীপূজা উপলক্ষে মহাসমারোহ হয়। এইখানেই অতীতে রামকৃষ্ণ পরমহংস কালী আরাধনা করেছিলেন। সেই কারণে এই মন্দিরে কালীপূজা দেখতে প্রচুর পুণ্যার্থী এখানে ভিড় জমান।
কালীপূজার মাধ্যমে সমাজে সংঘটিত অন্যায়ের প্রতিবাদ করার প্রেরণা পাওয়া যায়। এ পূজার মাধ্যমে সামাজিক বন্ধনও স্থাপিত হয়। কালীপূজার মাধ্যমে গুরুজনদের সম্মান করার আদর্শ স্থাপিত হয়। কালীদেবীর মূর্তি জ্ঞান, কর্ম,কর্মফল ও ত্যাগের তাৎপর্য তুলে ধরে। কালীপূজার মাধ্যমে মোক্ষলাভও হয়। কালীদেবীর কোমরের হাতগুলো কর্মের তাৎপর্য তুলে ধরে ও শ্মশানবাস জীবনের শেষ পরিণতিকে নির্দেশ করে। এছাড়া মুণ্ডগুলো জ্ঞানের ধারক। এছাড়াও কালীপূজার বহু তাৎপর্য আছে যা তাঁর রূপের মধ্য দিয়ে প্রতিফলিত হয়।